KIRJALLINEN KYSYMYS E-2445/02

esittäjä(t): Olivier Dupuis (NI) komissiolle

(28. elokuuta 2002)

Aihe: Falun Gong -liikkeen 16 jäsenen tuomitseminen Hongkongissa

Kuusitoista Falun Gong -liikkeen jäsentä (neljä sveitsiläistä, yksi uusi-seelantilainen ja yksitoista Hongkongin kansalaista) piti 14. maaliskuuta 2002 rauhallista nälkälakkoa Kiinan Hongkongin-yhteystoimiston edessä vaatien viattomien ihmisten murhien lopettamista Kiinassa. Vaikka monet valokuvat ja videofilmit todistavat selvästi, että kyseessä oli rauhanomainen protesti, mielenosoittajat eivät millään tavalla uhanneet yleistä järjestystä ja että he eivät häirinneet jalankulkijoiden liikkumista, Hongkongin poliisi siirsi mielenosoittajat väkisin pois. Elokuun 15. päivänä mielenosoittajat tuomittiin ja heitä syytettiin erityisesti liikenteen estämisestä ja poliisiin kohdistuneesta hyökkäyksestä. Oikeudenkäynnissä heidät todettiin syyllisiksi yleisen järjestyksen vastaiseen toimintaan sekä kuuteen muuhun syytökseen ja heidät tuomittiin maksamaan 29 300 Hongkongin dollarin (noin 3 750 euroa) suuruinen sakko.

Mitä tietoja komissiolla on asiasta? Mihin toimiin komissio on ryhtynyt tai aikoo ryhtyä, jotta Falun Gong -liikkeen 16 jäsenen tuomiot saataisiin kumottua? Mihin toimiin komissio on yleisemmin ryhtynyt tai aikoo ryhtyä Hongkongin hallituksen painostamiseksi niin, että se kunnioittaisi ihmisten perusoikeuksia ja etenkin sananvapautta, uskonnon- ja ajatuksenvapautta sekä oikeutta rahanomaisiin kokoontumisiin ja mielenosoituksiin?

Christopher Pattenin komission puolesta antama vastaus

(20. syyskuuta 2002)

Komissio on tietoinen hongkongilaisen tuomioistuimen 15. elokuuta 2002 tekemästä päätöksestä, jossa tuomittiin 16 Falun Gong -liikkeen kannattajaa, jotka olivat osallistuneet mielenosoitukseen Kiinan kansantasavallan Hongkongin yhteystoimiston edustalla. Heitä syytettiin yleisen järjestyksen häiritsemisestä sekä muista rikoksista kyseisen mielenosoituksen yhteydessä. Tuomioistuin määräsi kullekin vastaajalle 150500 euron sakkorangaistukset.

Falun Gong -liikkeen asemaa Manner-Kiinassa tarkasteltaessa todettakoon, että unioni on kehottanut Kiinaa useaan otteeseen lieventämään liikkeen kannattajien saamia ankaria tuomioita virallisten yhteydenottojen sekä unionin ja Kiinan ihmisoikeuksia koskevan rakenteellisen vuoropuhelun puitteissa. Komissio on kehottanut Kiinaa takaamaan, että varsinkin puolueettoman oikeudenkäynnin, johon kuuluu myös riittävä oikeusapu, periaatetta noudatetaan täysimääräisesti. Myös neuvosto (yleiset asiat) on ilmaissut huolensa Falun Gong -liikkeen kannattajiin kohdistuneiden ihmisoikeusloukkausten johdosta Kiinan ihmisoikeustilannetta koskevissa päätelmissä maaliskuussa 2002. Falun Gong -liikkeen jäseniä syytettiin nyt ensimmäistä kertaa kollektiivisesti liikkeen järjestämän toiminnan vuoksi Hongkongissa. Komission tietojen mukaan muutoksenhaku kyseiseen tuomioistuimen tuomioon on parhaillaan käynnissä.

Ottaen huomioon Hongkongin yleisen poliittisen tilanteen, myös oikeusvaltioperiaatteen ja perusoikeuksien noudattamisen, komissio katsoo, että yksi maa, kaksi järjestelmää -periaate toimii edelleen kohtalaisen tyydyttävästi neljä ja puoli vuotta Hongkongin Kiinalle luovuttamisen jälkeen ja että yleisesti ottaen Hongkong on edelleen vapaa ja avoin yhteiskunta, joka noudattaa oikeusvaltioperiaatetta, ihmisoikeuksia ja kansalaisvapauksia. Koska näiden periaatteiden toteutuminen käytännössä on kuitenkin herättänyt keskustelua ja epävarmuutta, komissio seuraa edelleen aktiivisesti tilanteen kehittymistä Hongkongissa.